白水山佛跡巖行速不果到次東坡韻
作者：李綱
朝代：宋

paragraphs: 羅山與浮山，對峙蹲兩股。
有如垂天鵬，决起初振羽。
茲山乃東麓，秀若芙蓉吐。
谽谺巖洞開，地裂媧不補。
何人履石上，修趾映玄乳。
當時巨靈氏，擘華不用斧。
蹈躟意未已，遺拇到南土。
連山乃浮來，海若助掀舞。
强稱金僊人，誰見來接武。
坳窪踰鐫鎞，縷脉分踵拇。
何嘗藉青蓮，長此濯白雨。
頗疑秦漢間，方士恣飄鼓。
鑿成巨人跡，聊示神仙府。
祖龍茂林翁，雄毅猶猛虎。
一爲異端惑，種種受欺侮。
我爲江海行，風雨齊萬弩。
餘生屢涉險，何異孤注賭。
已從羅浮遊，勝境敢多取。
天公本無私，尤物随意主。
闊視天壤中，滄洲乃吾圃。